|  |
| --- |
| Številka: 007-50/2015/36 |
| Ljubljana, 20.10.2017 |
| EVA 2015-2330-0060 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| ZADEVA: Uredba o načinu in obveznostih izvajanja javne službe kmetijskega svetovanja – predlog za obravnavo |
| **1. Predlog sklepov vlade:** |
| Na podlagi četrtega odstavka 113. člena, tretjega odstavka 114. člena in za izvajanje 115.b člena in 122. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15 in 27/17) je Vlada Republike Slovenije na … seji dne … sprejela naslednji  SKLEPVlada Republike Slovenije izda Uredbo o načinu in obveznostih izvajanja javne službe kmetijskega svetovanja in jo objavi v Uradnem listu Republike Slovenije. Mag. Lilijana Kozlovič generalna sekretarka Priloga:* predlog Uredbe o načinu in obveznostih izvajanja javne službe kmetijskega svetovanja

Sklep prejme:* Ministrstvo za kmetijstvo, gozdarstvo in prehrano,
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| * Marta Hrustel Majcen, sekretarka
 |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:**  |
| Od leta 2003 je kmetijsko svetovanje tudi del skupne kmetijske politike (v nadaljnjem besedilu:SKP), v zadnjem obdobju je postalo obvezna zahteva pri izvajanju drugih ukrepov SKP, posebno programov razvoja podeželja. SKS s temeljnim pristopom prispeva k boljši ozaveščenosti kmetov Evropske Unije o učinku njihovega načina kmetovanja na okolje, varnost hrane ter zdravje in dobro počutje živali, skupaj z drugimi zunanjimi dejavniki in instrumenti, vključno z drugimi storitvami svetovanja in širjenja znanja. Javna služba kmetijskega svetovanja (v nadaljnjem besedilu: JSKS)se izvaja v državah članicah v različnih oblikah in obsegu glede na pravni red posamezne države članice. Zadnje spremembe Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15 in 27/17 v nadaljnjem besedilu: ZKme) so določile novosti tudi na področju javnih služb.Uredbo o načinu in obveznostih izvajanja javne službe kmetijskega svetovanja v skladu s 115.b členom ZKme določa način izvajanja in naloge JSKS, izvajalca JSKS, način imenovanja izvajalca JSKS, finančne določbe, način poročanja o izvajanju nalog, program dela JSKS, način nadzora nad izvajanjem nalog in prenehanje ter preklic imenovanja. |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | NE |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | NE |
| **7.a Predstavitev ocene finančnih posledic nad 40.000 EUR:** |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (2017) | Znesek za t + 1 |
| MKGP | NRP Svetovanje v kmetijstvu2330-17-0006 | Javna kmetijska svetovalna služba PP:131710 | 7,268.003,19 | 7,851.068,00 |
| MKGP | NRP Svetovanje v kmetijstvu2330-17-0006 | Kmetijsko gozdarska zbornicaPP256010 | 640.617,15 | 686.729,00 |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.
1. **Finančne posledice za državni proračun**

Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**(Samo če izberete NE pod točko 6.a.)**Kratka obrazložitev**Gradivo nima finančni posledic. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | NE |
| Gradivo (predpis) je bilo poslano v mnenje: - Predlogi in pripombe združenj so bili upoštevani: /Bistveni predlogi in pripombe, ki niso bili upoštevani: / |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | Objavljeno na e - demokraciji  |
| (Če je odgovor NE, navedite, zakaj ni bilo objavljeno.) |
| (Če je odgovor DA, navedite:Datum objave: 20. 7. 2017V razpravo so bili vključeni: * nevladne organizacije,
* predstavniki zainteresirane javnosti,
* predstavniki strokovne javnosti.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):Predlogi podani v času objave so bili v pretežni meri upoštevaniBistvena mnenja, predlogi in pripombe, ki niso bili upoštevani, ter razlogi za neupoštevanje:Poročilo je bilo dano …………….. |
| **10. Pri pripravi gradiva so bile upoštevane zahteve iz Resolucije o normativni dejavnosti:** | NE |
| **11. Gradivo je uvrščeno v delovni program vlade:** | NE |
|  Mag. Dejan Židan minister |

 **PREDLOG**

 **(*2015-2330-0060*)**

Na podlagi četrtega odstavka 113. člena, tretjega odstavka 114. člena ter za izvajanje 115.b člena in 122. člena Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15 in 27/17) in 7. člena Zakona o gospodarskih javnih službah (Uradni list RS, št. [32/93](http://www.uradni-list.si/1/objava.jsp?sop=1993-01-1350), [30/98](http://www.uradni-list.si/1/objava.jsp?sop=1998-01-1224) – ZZLPPO, [127/06](http://www.uradni-list.si/1/objava.jsp?sop=2006-01-5348) – ZJZP, [38/10](http://www.uradni-list.si/1/objava.jsp?sop=2010-01-1847) – ZUKN in [57/11](http://www.uradni-list.si/1/objava.jsp?sop=2011-01-2638) – ORZGJS40) Vlada Republike Slovenije izdaja naslednjo

**UREDBO**

o načinu in obveznostih izvajanja javne službe kmetijskega svetovanja

**1. člen**

**(namen uredbe)**

Ta uredba določa način izvajanja in naloge javne službe kmetijskega svetovanja (v nadaljnjem besedilu: JSKS), način imenovanja izvajalca JSKS, podrobnosti o financiranju, način poročanja o izvajanju nalog, program dela JSKS, način nadzora nad izvajanjem nalog ter prenehanje imenovanja izvajalca JSKS.

**2. člen**

**(območje izvajanja JSKS)**

JSKS se izvaja na celotnem območju Republike Slovenije.

**3. člen**

(neposredno imenovanje **izvajalca JSKS)**

1. Izvajalca JSKS se v skladu s 115.b členom Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15 in 27/17; v nadaljnjem besedilu: zakon) izbere brez javnega razpisa.
2. Naloge JSKS opravlja Kmetijsko gozdarska zbornica Slovenije skupaj z naslednjimi kmetijsko-gozdarskimi zavodi:
* Kmetijsko gozdarska zbornica Slovenije Kmetijsko gozdarski zavod Celje,
* Kmetijsko gozdarska zbornica Slovenije Kmetijsko gozdarski zavod Kranj,
* Kmetijsko gozdarska zbornica Slovenije Kmetijsko gozdarski zavod Ljubljana,
* Kmetijsko gozdarska zbornica Slovenije Kmetijsko gozdarski zavod Maribor,
* Kmetijsko gozdarska zbornica Slovenije Kmetijsko gozdarski zavod Murska Sobota,
* Kmetijsko gozdarska zbornica Slovenije Kmetijsko gozdarski zavod Nova Gorica,
* Kmetijsko gozdarska zbornica Slovenije Kmetijsko gozdarski zavod Novo mesto in
* Kmetijsko gozdarska zbornica Slovenije Kmetijsko gozdarski zavod Ptuj.

(3) JSKS opravljajo notranje organizacijske enote pravnih oseb iz prejšnjega odstavka, in sicer notranja organizacijska enota urada Kmetijsko gozdarske zbornice Slovenije (v nadaljnjem besedilu: KGZS) ter oddelki JSKS kmetijsko-gozdarskih zavodov iz prejšnjega odstavka, ki storitve na terenu zagotavljajo na izpostavah na območju, ki ga v skladu z ustanovitvenim aktom pokriva posamezni kmetijsko-gozdarski zavod (nadaljnjem besedilu: KGZ) in so opredeljene v 7. členu te uredbe.

**4. člen**

**(postopek imenovanja izvajalca JSKS)**

(1) Ministrstvo za kmetijstvo, gozdarstvo in prehrano (v nadaljnjem besedilu: ministrstvo) 60 dni pred potekom veljavnosti odločbe o imenovanju za izvajalca JSKS pozove KGZS, naj skupaj s KGZ iz prejšnjega člena predloži vlogo za imenovanje za izvajalca JSKS v skladu s 115.b členom zakona.

(2) Izvajalec JSKS mora poleg pogojev iz drugega odstavka 115.b člena zakona izpolnjevati tudi pogoje iz predpisa, ki ureja podrobnejše pogoje glede prostorov, opremljenosti in kadrov. Pogoje mora izpolnjevati vsaka pravna oseba iz drugega odstavka prejšnjega člena.

(3) Če ministrstvo ugotovi, da so izpolnjeni predpisani pogoji, minister, pristojen za kmetijstvo (v nadaljnjem besedilu: minister), z odločbo imenuje KGZS skupaj s KGZ za izvajalca JSKS za sedem let.

**5. člen**

**(naloge JSKS)**

(1) JSKS se izvaja za vse kmetijske panoge, na področju razvoja podeželja in se nanaša na svetovanje uporabnikom glede upravljanja zemljišč in kmetijskih gospodarstev. Zajema zlasti naslednje vsebine pri navedenih nalogah:

1. **Svetovanje v zvezi s tehnološkim, gospodarskim in okoljevarstvenim področjem opravljanja kmetijske dejavnosti:**
* o izboljšanju tehnologije pridelave, prireje, predelave in skladiščenja kmetijskih proizvodov (tudi ekoloških), vključno s svetovanjem o krmnih obrokih, izračunavanju krmnih obrokov, kolobarjenju, gnojenju, o pravilni uporabi fitofarmacevtskih sredstev, ki izhaja iz načel dobre prakse varstva rastlin in je skladna zlasti s splošnimi načeli integriranega varstva rastlin pred škodljivimi organizmi,
* o obvladovanju tveganj in uvedbi ustreznih preprečevalnih ukrepov za obvladovanje naravnih in drugih nesreč ter živalskih in rastlinskih bolezni,
* o prilagoditvah in novih tehnologijah v zvezi z blažitvijo podnebnih sprememb in prilagajanjem nanje, biotsko raznovrstnostjo, upravljanjem voda ter o **ustreznem** namakanju, ohranjanju narave in varstvu okolja,
* o gnojenju, z upoštevanjem okoljskih zahtev vključno z izdelavo gnojilnih načrtov, bilanc gnojil, jemanjem vzorcev na terenu in izvajanjem talnih in rastlinskih testov ter izdelavo načrtov kolobarja.

2. **Svetovanje in pomoč pri izdelavi razvojnih načrtov za kmetijska gospodarstva pri:**

* posodabljanju kmetijskih gospodarstev, krepitvi konkurenčnosti, sektorskem povezovanju, inovacijah, tržni usmerjenosti, spodbujanju podjetništva, ob hkratnem upoštevanju naravovarstvenih, okoljskih vsebin, vsebin upravljanja voda ter podnebnih sprememb, vključno s svetovanjem o ukrepih na ravni kmetijskega gospodarstva, ki so določeni v programih razvoja podeželja in obravnavajo navedena področja,
* diverzifikaciji gospodarskih dejavnosti kmetijskih gospodarstev ter uvajanju, razvoju in izvajanju dopolnilnih dejavnosti na kmetijah,
* ekonomskem vidiku pridelave in prireje, vključno s svetovanjem kmetijam, ki so vključene v mrežo računovodskih poročevalskih kmetij,
* uveljavljanju načela kratkih nabavnih verig ter trženju in dobavljanju lokalno pridelane hrane javnim zavodom in drugim javnim naročnikom,
* aktivnostih na področju shem kakovosti, pri promociji in trženju znamk, trženja kmetijskih proizvodov v odvisnosti od potreb in možnosti trga, vključno z organizacijo ocenjevanja proizvodov,
* preusmeritvah kmetijskih gospodarstev v drugo panogo ali spremembi kmetovanja zaradi zahtev varovanja okolja in premoženja (npr. na varstvenih, varovanih, zavarovanih, ogroženih območjih),
* sanacijah kmetijskih gospodarstev v primeru nesreče ali izrednega dogodka z upoštevanjem zahtev varstva okolja, varstva in trajnostne rabe voda, urejanja voda in ohranjanja narave.

3. **Svetovanje in pomoč pri uveljavljanju ukrepov kmetijske politike:**

* o vsebini ukrepov kmetijske politike, njihovem namenu ter pogojih in načinu uveljavljanja za kmetijska gospodarstva, vključno z elektronskim izpolnjevanjem in vložitvijo zbirne vloge,
* o obveznostih na ravni kmetijskega gospodarstva, ki izhajajo iz predpisanih zahtev ravnanja ter standardov za vzdrževanje zemljišč v dobrem kmetijskem in okoljskem stanju, o kmetijskih praksah, ki ugodno vplivajo na podnebje in okolje, in o ohranjanju kmetijskih površin,
* o vsebini in namenu ukrepov varstva okolja in narave v povezavi z ukrepi kmetijske politike,
* o obveščanju in ozaveščanju javnosti o ukrepih kmetijske politike in razvoja podeželja, vključno z ukrepi, ki so povezani s kmetovanjem in izhajajo iz politike varovanja narave, voda in okolja, iz prilagajanja podnebnim spremembam in upravljanja z vodami.

4. **Svetovanje in pomoč pri organizaciji in delovanju rejskih organizacij, organizacij pridelovalcev in drugih oblik proizvodnega združevanja kmetijskih pridelovalcev:**

* pri vzpostavljanju lokalnih partnerstev, organizacij proizvajalcev, drugih oblik proizvodnega združevanja in novih oblik združevanja kmetijskih pridelovalcev,
* pri delu društev, ki delujejo na področju kmetijstva, ter sodelovanju z nevladnimi organizacijami in agrarnimi skupnostmi.

5. **Svetovanje na področju kmetijskih in s kmetijstvom povezanih predpisov zajema**:

* strokovno sodelovanje z ministrstvi in drugimi državnimi institucijami pri pripravi predpisov, katerih vsebine se nanašajo na kmetijstvo in razvoj podeželja, vključno s predpisi na področju politike varstva narave in okolja ter upravljanja voda,
* spremljanje in ocenjevanje posledic naravnih nesreč ter strokovna pomoč pri odpravi posledic vseh vrst nesreč in izrednih dogodkov,
* ozaveščanje javnosti o pomenu podeželja in večnamenskosti kmetijstva tudi z vidika varovanja okolja, varstva in trajnostne rabe voda, ohranjanja narave in blaženja podnebnih sprememb,
* izvajanje programov državnega pomena na podlagi predpisov in pogodb z drugih področij in programov državnega pomena, če so naloge vključene v program dela JSKS,
* pripravo analiz in mnenj za uporabnike na podlagi predpisov.

(2) Poleg nalog iz prejšnjega odstavka JSKS vključuje tudi:

* vodenje, in koordinacijo dela JSKS,
* strokovno tehnično koordinacijo dela,
* administrativno-tehnične naloge,
* usposabljanje zaposlenih, ki izvajajo JSKS, vključno z znanjem, ki ga zaposleni pridobijo na usposabljanjih in izobraževanjih v Sloveniji in tujini,
* druge tehnične in organizacijske naloge, ki so potrebne za izvedbo JSKS, vključno z razvojem metod dela in informacijskih orodij za delo JSKS, pripravo navodil, spremljanjem izvajanja ter analiziranjem delovanja JSKS, in vzpostavitev sistema kakovosti delovanja JSKS,
* notranjo administrativno in vsebinsko kontrolo izvajanja JSKS,
* analizo delovanja JSKS in spremljanje kazalnikov,
* pripravo osnutka programa dela JSKS na podlagi izhodišč ministrstva,
* pripravo poročil o delu JSKS in analizo ukrepov,
* pripravo in objavljanje gradiv v skladu s programom dela JSKS,
* sodelovanje v strokovnih delovnih skupinah in v strokovnih odborih za posamezna področja v kmetijstvu,
* zbiranje potreb po dodatnih ali novih fitofarmacevtskih sredstvih in pripravo vlog oziroma pomoč pri pripravi vlog za registracijo teh sredstev,
* svetovanje o varstvu pri delu na kmetijskem gospodarstvu,
* organizacijo strokovno pospeševalnih in promocijskih dogodkov ter prireditev v skladu s programom dela JSKS,
* svetovanje v zvezi s pridobitvijo usposobljenosti na področju kmetijstva in s kmetijstvom povezanih področij,
* razvoj in uvajanje novih metod dela,
* izdelavo in posodobitve katalogov stroškov in kalkulacij,
* usposabljanje kmetijskih svetovalcev, ki vključuje tudi prenos znanja na znanstvenih področjih in usmeritvah razvoja kmetijstva, v skladu s programom dela JSKS.

(3) Naloga JSKS je tudi sodelovanje z drugimi ministrstvi in izvajalci drugih javnih služb, razvojno-strokovnih nalog ali raziskovalnega dela ter z organizacijami, katerih delo se nanaša na delovanje JSKS v Sloveniji in tujini in v obsegu, kot je opredeljen v programu dela JSKS iz 12. člena te uredbe.

(4) Naloga JSKS je tudi skupna izvedba nalog, ki jih izvajalcem iz prejšnjega odstavka s posebnim navodilom, naloži minister.

(5) Za naloge JSKS se štejejo vse naloge, navedene v prvem, drugem, tretjem in četrtem odstavku tega člena, ne glede na to, ali jih delno ali v celoti krije uporabnik ali pa so za uporabnika brezplačne in se krijejo iz proračuna Republike Slovenije oziroma s sredstvi skladov Evropske unije.

**6. člen**

**(uporabniki storitev JSKS)**

(1) Storitev JSKS je namenjena vsem nosilcem kmetijskih gospodarstev in članom kmetij, naloge iz 3., 4. in 5. točke prvega odstavka ter drugega in tretjega odstavka prejšnjega člena pa tudi mladini, širši javnosti in ministrstvom (v nadaljnjem besedilu: uporabniki).

(2) Storitve JSKS so za uporabnike javno dostopne in so za njih delno ali v celoti plačljive v višini, ki jo v skladu s 117. členom zakona predpiše minister, ali pa so za njih brezplačne in se krijejo iz proračuna Republike Slovenije v skladu z vsakoletnim programom dela JSKS.

(3) Plačljive storitve za uporabnike JSKS so:

* izdelava načrtov kolobarjenja, gnojilnih načrtov, bilanc gnojil, jemanje vzorcev na terenu in izvajanje talnih in rastlinskih testov,
* elektronsko izpolnjevanje in elektronska vložitev zbirne vloge,
* priprava analiz in mnenj za uporabnike na podlagi predpisov.

**7. člen**

**(način izvajanja JSKS)**

(1) JSKS se izvaja v obliki osebnega ali skupinskega svetovanja, v krožkih in drugih oblikah, vključno s svetovanjem po telefonu ali z uporabo elektronskih medijev, ki pripomorejo k učinkovitemu prenosu znanja do uporabnikov.

(2) JSKS vključuje usposabljanja, predavanja, predstavitve, prikaze, organizacijo in izvedbo strokovnih prireditev, razstav in prikazov tehnologij in veščin, vzorčnih objektov ter poljskih in drugih poskusov, seminarjev, delavnic. Izvaja se tudi s strokovnimi gradivi, prispevki v medijih, na svetovnem spletu, s tehnološkimi navodili, brošurami in drugimi gradivi, ki so v tiskani ali elektronski obliki na voljo uporabnikom JSKS.

(3) JSKS se izvaja tako, da je z mrežo izpostav pokrito območje celotne Slovenije in se izvaja na sedežu KGZS v Ljubljani in sicer v uradu, ki je notranja organizacijska enota KGZS (v nadaljnjem besedilu: urad KGZS), na sedežih KGZ in na izpostavah.

(4) Izpostave JSKS na KGZ in navedba območij, kjer delujejo izpostave, so razvidne iz Priloge 1, ki je sestavni del te uredbe. Ob spremembi občinske pristojnosti se novi krajevni pristojnosti prilagodijo tudi izpostave.

(5) Notranja organizacijska enota urada KGZS strokovno vodi in koordinira delo JSKS med posameznimi KGZ. Njen vodja je tudi koordinator izvajanja celotne JSKS. Ta enota skrbi za koordinacijo, spremljanje, analiziranje, strokovno tehnično koordinacijo, usmerjanje in strokovno podporo po posameznih strokovnih področjih, vključno z vodenjem strokovnih skupin, skrbi za usposabljanje kmetijskih svetovalcev, prenos znanja od raziskovalnih organizacij do svetovalcev ter za razvoj metod kakovosti dela, svetovalnih in informacijskih orodij, notranjo kontrolo izvajanja JSKS, izmenjavo informacij, vključno s pripravo in usklajevanjem programa dela, poročil o delu celotne JSKS, izdajanjem notranjih navodil za delo JSKS, koordinacijo, pripravo in posredovanjem zahtevkov za celotno JSKS, pripravo strokovnih stališč, sodelovanje pri strokovnih podlagah ob pripravi predpisov na področju kmetijstva in za s kmetijstvom povezanimi področji.

**8. člen**

**(storitve JSKS)**

(1) Glede na vrsto storitve se JSKS izvaja kot osnovno in specialistično svetovanje.

(2) Storitev osnovnega svetovanja za razna področja kmetijske pridelave nudijo terenski kmetijski svetovalci, koordinatorji na izpostavah in terenski kmetijski svetovalci za področje dopolnilnih dejavnosti na kmetiji ter kmečke družine območnega KGZ. Storitev je na voljo na izpostavah JSKS in na sedežih območnih KGZ, po potrebi pa tudi na kmetijskem gospodarstvu.

(3) Storitev specialističnega svetovanja nudijo svetovalci specialisti na posameznem področju z območja KGZ, ki lahko delujejo tudi zunaj območja posameznega KGZ. To storitev lahko za specifična področja izvajajo tudi koordinatorji, ki so zaposleni v uradu KGZS in delujejo na celotnem območju Slovenije. Izvajalec v okviru posameznega KGZ zagotovi svetovalce specialiste za prevladujoče kmetijske panoge območja, ki ga pokriva KGZ, področja razvoja podeželja ter dopolnilne dejavnosti na kmetiji in področje varovanja narave in okolja. Če območni KGZ zaradi ožje specializacije in potrebe po svetovanju za specifične vsebine v kmetijstvu storitve svetovalca specialista ne more zagotoviti, izvajalec JSKS to zagotovi s svetovalci specialisti, ki so zaposleni na drugih KGZ, ali pa to zagotovi urad KGZS.

**9. člen**

**(usposabljanje svetovalcev JSKS)**

Izvajalec JSKS mora zaposlenim, ki izvajajo naloge JSKS, organizirati usposabljanja s področij njihovega strokovnega dela. Omogočiti jim mora tudi, da se udeležujejo usposabljanj, ki jih za izvajanje ukrepov kmetijske politike in seznanjanje z novostmi na področjih, ki so del kmetijske politike ali pa se nanjo navezujejo, organizirajo ministrstva in izvajalci drugih javnih služb ali strokovnih nalog ter raziskovalne, izobraževalne in druge institucije v Sloveniji in Evropski uniji.

**10. člen**

**(dolžnost izvajalca JSKS)**

(1) Izvajalec je dolžan za čas veljavnosti odločbe ministra o imenovanju za izvajalca JSKS, zagotoviti nepretrgano opravljanje JSKS v skladu s programom dela

(2) Vsa strokovna gradiva, predstavitve, prikazi, opisi poskusov, gradiva za seminarje, gradiva za delavnice, prispevki, tehnološka navodila, brošure in druga gradiva, ki so pripravljena in financirana delno ali v celoti iz javnih sredstev v okviru JSKS, v tiskani, elektronski obliki ali drugi obliki, morajo biti javno objavljena in brezplačno dostopna uporabnikom JSKS.

(3) Za opravljeno storitev osebnega svetovanja je svetovalec dolžan pripraviti zapisnik o svetovanju, ki vsebuje identifikacijsko številko kmetijskega gospodarstva in ime uporabnika, izvod tega prejme uporabnik JSKS, izvirnik pa se hrani v notranji organizacijski enoti, v kateri je bilo svetovanje izvedeno. V primeru kratkega svetovanja pripravi svetovalec v elektronski obliki zaznamek o vrsti svetovanja uporabniku. V primeru skupinskega svetovanja se evidentira udeležence takšnega svetovanja in se pripravi zapisek o vsebinah skupinskega svetovanja, ki vsebuje identifikacijsko številko kmetijskega gospodarstva in ime udeleženca skupinskega svetovanja. Zapisnike zaznamke in zapiske hrani izvajalec v papirni ali elektronski obliki najmanj deset let.

(4) Storitev JSKS je ločena od kontrol pri upravičencih za ukrepe kmetijske politike. Izvajalec JSKS osebnih ali posameznikovih informacij ali podatkov, ki jih pridobi med dejavnostjo JSKS, ne sme razkriti drugim osebam, razen uporabniku storitve JSKS, na katerega se podatki nanašajo.

(5) Ne glede na določbo prejšnjega odstavka izvajalec JSKS v primeru resnih kršitev prava Evropske unije ali nacionalnega prava, zlasti v primeru kaznivih dejanj, obvesti pristojne organe v skladu s predpisi.

 **11. člen**

**(pogodba o izvajanju JSKS)**

(1) Medsebojna razmerja med izvajalcem JSKS in ministrstvom se podrobneje uredijo s pogodbo o izvajanju JSKS, ki jo podpišeta minister in izvajalec JSKS.

(2) Pogodba se sklene za obdobje sprejetega proračuna Republike Slovenije, v obsegu razpoložljivih proračunskih sredstev, namenjenih za izvajanje JSKS.

(3) Pogodba mora vsebovati:

* natančno opredelitev nalog JSKS,
* ime, sedež in pravnoorganizacijsko obliko izvajalca z navedbo sedežev KGZ in izpostav JSKS,
* začetek veljavnosti in trajanje pogodbe,
* obveznosti izvajalca, med drugim, da zagotovi dostopnost JSKS na celotnem območju Slovenije,
* obliko zahtevkov in poročil,
* nadzor nad izvajanjem JSKS in pogodbe,
* način vodenja evidenc in poročanja izvajalca,
* način spreminjanja in dopolnjevanja pogodbe,
* sankcije v primeru kršitve pogodbe,
* rok za izvajalca za oddajo zahtevkov in
* rok za ministrstvo za plačilo zahtevkov.

**12. člen**

**(program dela JSKS)**

(1) Ministrstvo pripravi izhodišča za pripravo programa dela JSKS in jih pošlje izvajalcu JSKS v skladu s predpisom, ki ureja izvrševanje proračuna. Ministrstvo v izhodišča za izvajajanje JSKS vključi tudi usmeritve glede nalog iz 5. člena te uredbe za vsebine iz pristojnosti drugih ministrstev.

(2) Izvajalec v 30 dneh po prejemu izhodišč za pripravo programa dela JSKS pošlje ministrstvu v soglasje program dela JSKS. V programu dela JSKS se opredelijo:

* vrsta in obseg nalog JSKS,
* način in dinamika izvajanja nalog JSKS,
* obseg in način financiranja ali subvencioniranja posameznih nalog JSKS.

(3) V programu dela JSKS morajo biti za vse naloge iz izhodišč iz prvega odstavka tega člena napisani nameni izvajanja, cilji ter kazalniki po posamezni nalogi.

(4) V uvodu programa dela JSKS se predstavi pregled stanja in izvajanja nalog JSKS v prejšnjem programskem obdobju, predstavi se tudi dosežene kazalnike v tem obdobju.

**13. člen**

**(obseg storitev in financiranje)**

(1) Storitve JSKS, ki izhajajo iz te uredbe in so natančneje opredeljene v programu dela JSKS, so podlaga za izplačilo. Po opravljenem notranjem preverjanju posreduje izvajalec JSKS ministrstvu skupni mesečni zahtevek, ministrstvo pa znesek v skladu s pogodbo o izvajanju JSKS mesečno nakaže na transakcijske račune posamezne pravne osebe izvajalca.

(2) Znesek, ki se krije iz proračuna Republike Slovenije in se nanaša na strošek dela zaposlenega pri izvajalcu JSKS, ne sme presegati stroškov dela, ki izhajajo iz veljavne plačne lestvice za zaposlene v javnem sektorju in mora biti skladen s kolektivno pogodbo, ki velja za te zaposlene.

(3) Izvajalec mora zagotoviti ločeno evidentiranje dejavnosti JSKS in ostalih dejavnosti, ki jih izvaja ista pravna oseba.

(4) Stroški, ki se nanašajo na administrativno in tehnično delo ter delo uprave javnih zavodov, vključno z materialnimi stroški, ki so potrebni za delovanje javnih zavodov in za izvajanje JSKS, morajo biti prikazani na stroškovno mesto JSKS in druga stroškovna mesta na podlagi ključa delitve stroškov v vsakokratnem programu dela JSKS.

(5) Če izvajalec opravi manj, kot je določeno po veljavnem programu dela JSKS, se sredstva iz proračuna sorazmerno zmanjšajo, izplačajo se le sredstva za kritje izvedenih nalog. Dovoljeno odstopanje od izvedbe nalog iz 5. člena te uredbe je največ 15 % skupne vrednosti nalog v programu dela JSKS, pri čemer posamezna naloga iz prvega odstavka 5. člena te uredbe ne sme ostati v celoti neizvedena. Če se med letom pojavijo večja odstopanja v izvajanju programa, je treba pripraviti spremembo letnega programa dela JSKS.

(6) Če izvajalec opravi več, kot je določeno po veljavnem programu dela JSKS, se kritje stroškov za povečani obseg dela ne prizna v breme proračuna Republike Slovenije.

(7) Naloge, ki jih ministrstvo podeljuje na podlagi javnih naročil in se financirajo iz drugih javnih sredstev, na primer v okviru Programa razvoja podeželja, ne smejo biti financirane iz proračunskih sredstev za izvajanje JSKS, kar mora biti razvidno iz programa dela JSKS.

(8) Naloga JSKS, ki je financirana s sredstvi skladov Evropske unije ali pa jo krije uporabnik, ne sme biti financirana iz proračunskih sredstev za izvajanje JSKS.

**14. člen**

**(znesek povračila za opravljeno nalogo in čezmerno povračilo)**

1. Izvajalec JSKS prejme povračilo za plačilo plač, materialnih sredstev in investicijskih sredstev za opravljene naloge JSKS le na podlagi listinskih dokazov, iz katerih je jasno razvidno, da se nanašajo na že opravljene naloge JSKS.
2. Znesek povračila, ki ga za izvajanje nalog JSKS prejme izvajalec JSKS, ne sme presegati zneska, potrebnega za pokrivanje stroškov, ki so nastali pri izpolnjevanju obveznosti iz programa dela JSKS.

(3) Izvajalec JSKS mora ob ugotovitvi nenamenske porabe proračunskih sredstev sredstva vrniti v proračun Republike Slovenije, skupaj z zakonitimi zamudnimi obrestmi.

**15. člen**

**(poročila o izvajanju nalog)**

(1) Izvajalec JSKS mora za namene spremljanja izvajanja programa JSKS o opravljenih nalogah iz programa dela JSKS voditi evidenco.

(2) Izvajalec JSKS mora ministrstvu do konca marca tekočega leta poslati letno poročilo o opravljenem delu in letno finančno poročilo o izvedbi nalog JSKS za preteklo koledarsko leto.

(3) Letno poročilo o opravljenem delu iz prejšnjega odstavka zajema vsebinsko poročilo in dokazila o izpolnitvi prevzetih obveznosti glede:

* ciljev nalog iz programa dela JSKS in doseženih kazalnikov,
* uresničitve programa dela JSKS,
* posebnosti pri izvedbi programa dela JSKS,
* predlogov za nadaljnje delo.

(4) Letno finančno poročilo o izvedbi nalog JSKS mora vsebovati:

* obrazložitev porabe sredstev,
* obseg izvedenih nalog in razloge za morebitno odstopanje od programa dela,
* vrednost izvedenih nalog,
* pregled priliva sredstev iz proračuna Republike Slovenije in drugih virov, ki se nanašajo na izvajanje JSKS,
* pregled celotne finančne konstrukcije izvedbe nalog, ki jih izvaja JSKS.

(5) Izvajalec JSKS mora pripraviti in ministrstvu poslati tudi druga poročila in analize, ki se nanašajo na delovanje JSKS, če je tako zapisano v programu dela JSKS.

**16. člen**

**(nadzor)**

Strokovni in inšpekcijski nadzor nad izvajanjem nalog JSKS izvajata ministrstvo in inšpektorat, pristojen za kmetijstvo, v skladu s 119. členom zakona.

**17. člen**

**(prenehanje imenovanja izvajalca JSKS)**

(1) Imenovanje izvajalca JSKS preneha po poteku časa za katerega je bil imenovan.

(2) Imenovanje izvajalca JSKS lahko preneha tudi sporazumno pred potekom časa za katerega je bil imenovan.

(3) Minister z odločbo prekliče imenovanje, če izvajalec ne izpolnjuje predpisanih pogojev, določenih v tej uredbi in predpisu, ki ureja podrobnejše pogoje za izvajanje JSKS,

(4) Minister z odločbo prekliče imenovanje tudi v primeru naslednjih hujših kršitev določil pogodbe o izvajanju JSKS:

* če izvajalec prekine opravljanje storitev JSKS za več kakor 30 dni,
* ne začne izvajati JSKS v 30 dneh po podpisu pogodbe,
* izstavlja zahtevke, ki nimajo podlage v verodostojnih listinah.

(5) Izvajalec JSKS iz tega člena je do izbire novega izvajalca dolžan izvajati naloge JSKS.

**18. člen**

**(prehodna določba)**

Izvajalec JSKS mora najpozneje do konca leta 2020 zagotoviti pokritost vseh področij specialističnega svetovanja, ki so določena v tretjem odstavku 8. člena te uredbe.

**19. člen**

**(začetek veljavnosti)**

Ta uredba začne veljati naslednji dan po objavi v Uradnem listu Republike Slovenije.

Št. 007-50/2015

Ljubljana, dne …., 2017

EVA 2015-2330-0060

Vlada Republike Slovenije

dr. Miroslav Cerar,

predsednik

Priloga 1:Izpostave JSKS na območju delovanja KGZ in navedba območij, kjer te izpostave delujejo

|  |  |  |  |
| --- | --- | --- | --- |
| **KGZ** | **Izpostava** | **Občina ali del občine, kjer deluje izpostava** | **Kraji, kjer delujejo izpostave, če izpostava deluje na delu občine** |
| Celje | Celje | Mestna občina Celje, Dobrna, Štore, Vojnik |   |
| Celje | Dravograd | Dravograd |   |
| Celje | Laško | Laško, Radeče |   |
| Celje | Mozirje | Gornji Grad, Ljubno, Luče, Mozirje, Nazarje, Rečica ob Savinji, Solčava |   |
| Celje | Ravne na Koroškem | Črna na Koroškem, Mežica, Prevalje, Ravne na Koroškem  |   |
| Celje | Slovenj Gradec | Mislinja, Mestna občina Slovenj Gradec |   |
| Celje | Slovenske Konjice | Slovenske Konjice, Vitanje, Zreče |   |
| Celje | Šentjur | Dobje, Šentjur |   |
| Celje | Šmarje pri Jelšah | Bistrica ob Sotli, Kozje, Podčetrtek, Rogaška Slatina, Rogatec, Šmarje pri Jelšah |   |
| Celje | Velenje | Šmartno ob Paki, Šoštanj, Mestna občina Velenje |   |
| Celje | Žalec | Braslovče, Polzela, Prebold, Tabor, Vransko, Žalec |   |
| Kranj | Kranj | Cerklje na Gorenjskem, Šenčur, Jezersko, Preddvor, Mestna občina Kranj, Naklo, Tržič |   |
| Kranj | Radovljica | Radovljica, Bled, Gorje, Bohinj, Žirovnica, Jesenice, Kranjska Gora |   |
| Kranj  | Škofja Loka | Škofja Loka, Gorenja vas - Poljane, Žiri, Železniki |   |
| Ljubljana | Cerknica | Cerknica, Bloke, Loška dolina |   |
| Ljubljana | Vič | Dobrova - Polhov Gradec, Horjul, Ig, Škofljica, del Mestne občine Ljubljana | Mestna občina Ljubljana: del Ljubljane, Črna vas, Lipe |
| Ljubljana  | Ljubljana Moste - Bežigrad | del Mestne občine Ljubljana, Dol pri Ljubljani | Mestna občina Ljubljana: Besnica, Brezje pri Lipoglavu, Dolgo Brdo, Češnjica, Gabrje pri Jančah, Janče, del Ljubljane, Mali Lipoglav, Mali Vrh pri Prežganju, Malo Trebeljevo, Pance, Podgrad, Podlipoglav, Podmolnik, Prežganje, Ravno Brdo, Repče, Sadinja vas, Selo pri Pancah, Šentpavel, Tuji Grm, Veliki Lipoglav, Veliko Trebeljevo, Vnajnarje, Volavlje, Javor, Zagradišče, Zgornja Besnica |
| Ljubljana | Domžale | Domžale, Moravče, Lukovica, Trzin |   |
| Ljubljana | Grosuplje | Ivančna Gorica, Grosuplje, Dobrepolje |   |
| Ljubljana | Kamnik | Kamnik, Komenda, Mengeš |   |
| Ljubljana | Kočevje | Kočevje, Kostel, Osilnica |   |
| Ljubljana | Litija | Litija, Šmartno pri Litiji |   |
| Ljubljana | Logatec | Logatec |   |
| Ljubljana | Medvode | Medvode, Vodice, del Mestne občine Ljubljana | Mestna občina Ljubljana: Dvor, Gunclje, Medno, Spodnje Gameljne, Srednje Gameljne, Stanežiče, Toško čelo, Zgornje Gameljne, Rašica, del Ljubljane |
| Ljubljana | Ribnica | Loški Potok, Ribnica, Velike Lašče, Sodražica |   |
| Ljubljana | Zagorje | Zagorje ob Savi, Trbovlje, Hrastnik |   |
| Ljubljana | Vrhnika | Brezovica, del Mestne občine Ljubljana, Vrhnika, Borovnica, Log - Dragomer | Mestna občina Ljubljana: del Ljubljane |
| Maribor | Jakobski Dol | del občin Šentilj in Pesnica | Pesnica: Drankovec, Flekušek, Jurjevski Dol, Kušernik, Mali Dol, Počenik, Ročica, Slatenik, Sp. Jakobski Dol, Sp. Hlapje, Vukovje, Zg. Hlapje, Zg. Jakobski DolŠentilj: Ploderšnica, Sladki Vrh, Sp. Velka, Svečane, Šomat, Trate, Vranji Vrh, Zg. Velka, Zg. Gradišče, Zg. Dražen Vrh |
| Maribor | Maribor | Mestna občina Maribor, del občin Šentilj in Pesnica, Kungota, Selnica ob Dravi, Ruše, Lovrenc na Pohorju, Miklavž na Dravskem polju, Duplek, Starše, Hoče - Slivnica in Rače - Fram. | Pesnica: Pesnica, Dolnja Počehova, Dragučova, Gačnik, Jareninski Dol, Jareninski Vrh, Jelenče, Ložane, Pernica, Pesnica pri Mariboru, Pesniški Dvor, Polička vas, Polički Vrh, Ranca, Spodnje Dobrenje, Vajgen, Vosek, Vukovski Dol, Vukovski VrhŠentilj: Cirknica, Kaniža, Kozjak pri Ceršaku, Kresnica, Selnica ob Muri, Srebotje, Stara Gora pri Šentilju, Šentilj v Slovenskih goricah, Štrihovec, Zg. Dobrenje, Ceršak |
| Murska Sobota | Gornja Radgona | Apače, Gornja Radgona, Radenci, Sveti Jurij ob Ščavnici |   |
| Murska Sobota | Lendava | Lendava, Dobrovnik, Kobilje, Turnišče, Velika Polana, Odranci, Črenšovci |   |
| Murska Sobota | Ljutomer | Ljutomer, Križevci, Razkrižje, Veržej,  |   |
| Murska Sobota | Murska Sobota | Hodoš, Šalovci, Gornji Petrovci, Kuzma, Grad, Rogaševci, Cankova, Puconci, Mestna občina Murska Sobota, Moravske Toplice, Tišina, Beltinci |   |
| Nova Gorica | Ajdovščina | Ajdovščina, Vipava |   |
| Nova Gorica | Dobrovo  | Brda |   |
| Nova Gorica | Idrija | Idrija, Cerkno |   |
| Nova Gorica | Ilirska Bistrica | Ilirska Bistrica |   |
| Nova Gorica | Koper | Mestna občina Koper, Izola, Piran, Ankaran |   |
| Nova Gorica | Bilje | Mestna občina Nova Gorica, Kanal, Miren - Kostanjevica, Renče - Vogrsko, Šempeter - Vrtojba |   |
| Nova Gorica | Postojna | Postojna, Pivka |   |
| Nova Gorica | Sežana | Sežana, Komen, Divača, Hrpelje - Kozina |   |
| Nova Gorica | Tolmin | Tolmin, Kobarid, Bovec |   |
| Novo mesto | Brežice | Brežice |   |
| Novo mesto | Črnomelj - Metlika | Črnomelj, Metlika, Semič |   |
| Novo mesto | Krško | Krško, Kostanjevica na Krki |   |
| Novo mesto | Novo mesto | Mestna občina Novo mesto, Straža, Šentjernej, Škocjan, Šmarješke Toplice, Mirna Peč, Dolenjske Toplice |   |
| Novo mesto | Sevnica | Sevnica |   |
| Novo mesto | Trebnje | Trebnje, Mokronog - Trebelno, Šentrupert, Mirna, Žužemberk |   |
| Ptuj | Lenart | Benedikt, Cerkvenjak, Lenart, Sveta Ana, Sveta Trojica v Slovenskih goricah, Sveti Jurij v Slovenskih goricah |   |
| Ptuj | Ormož | Ormož, Središče ob Dravi, Sveti Tomaž |   |
| Ptuj | Ptuj | Cirkulane, Desternik, Dornava, Hajdina, Gorišnica, Juršinci, Kidričevo, Markovci, Majšperk, Podlehnik, Mestna občina Ptuj, Trnovska vas, Videm, Sveti Andraž v Slovenskih goricah, Zavrč, Žetale |   |
| Ptuj | Radlje ob Dravi | Muta, Radlje ob Dravi, Ribnica na Pohorju, Podvelka, Vuzenica  |   |
| Ptuj | Slovenska Bistrica | Makole, Oplotnica, Poljčane, Slovenska Bistrica  |   |

OBRAZLOŽITEV

I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

Uredba je pripravljena na podlagi četrtega odstavka 113. člena, tretjega odstavka 114. člena, za izvajanje 115.b člena in 119. člena ter v zvezi s 122. in 123. členom Zakona o kmetijstvu (Uradni list RS, št. 45/08, 57/12, 90/12 – ZdZPVHVVR, 26/14, 32/15 in 27/17) ter 7. členom Zakona o gospodarskih javnih službah (Uradni list RS, št. [32/93](http://www.uradni-list.si/1/objava.jsp?sop=1993-01-1350), [30/98](http://www.uradni-list.si/1/objava.jsp?sop=1998-01-1224) – ZZLPPO, [127/06](http://www.uradni-list.si/1/objava.jsp?sop=2006-01-5348) – ZJZP, [38/10](http://www.uradni-list.si/1/objava.jsp?sop=2010-01-1847) – ZUKN in [57/11](http://www.uradni-list.si/1/objava.jsp?sop=2011-01-2638) – ORZGJS40).

1. Rok za izdajo uredbe, določen z zakonom

65. člen Zakona o spremembah in dopolnitvah Zakona o kmetijstvu (Uradni list RS, št. 27/17 z dne 2. 6. 2017; ZKme-1D) določa, da naloge javnih služb iz tega zakona opravljajo dosedanji izvajalci javnih služb do izteka veljavnih pogodb in da Ministrstvo za kmetijstvo, gozdarstvo in prehrano dosedanje izvajalce javnih služb za področja javnih služb iz 115.b člena zakona v 60 dneh pred iztekom pogodb pozove, naj predložijo vlogo za imenovanje izvajalca javne službe in preverjanje pogojev iz 115.b člena zakona. Pred pozivom izvajalca je treba urediti način in obveznosti izvajanja JSKS, kar se določa s predloženo uredbo.

1. Splošna obrazložitev predloga uredbe, če je potrebna

Uredba določa način izvajanja in naloge javne službe kmetijskega svetovanja (v nadaljnjem besedilu: JSKS), način imenovanja izvajalca JSKS, podrobnosti o financiranju, način poročanja o izvajanju nalog, program dela JSKS, način nadzora nad izvajanjem nalog ter prenehanje imenovanja izvajalca Upošteva določila ZKme ter usmeritve, ki na področju SKS veljajo v SKP in izhajajo iz predpisov na področju kmetijstva in razvoja podeželja in dodeljevanja podpor kmetijskim gospodarstvom. Ministrstvo pozove KGZS, naj skupaj s kmetijsko-gozdarskimi zavodi, katerih ustanoviteljica je, predloži vlogo za imenovanje za izvajalca JSKS v skladu s 115.b členom zakona. Minister po preveritvi predpisanih pogojev z odločbo o neposrednem imenovanju imenuje izvajalca JSKS za sedem let.

1. Predstavitev presoje posledic za posamezna področja, če te niso mogle biti celovito predstavljene v predlogu zakona

 /

II. VSEBINSKA OBRAZLOŽITEV PREDLAGANIH REŠITEV

K 2. členu:

JSKS se izvaja v mreži kmetijskega svetovanja, ki je enakomerno in javno dostopna na celotnem območju Slovenije.

K 3. členu:

ZKme določa, da JSKS opravlja Kmetijsko gozdarska zbornica Slovenije skupaj s kmetijsko-gozdarskimi zavodi, katerih ustanoviteljica je, uredba pove, da gre za notranje organizacijske enote teh pravnih oseb. Območje delovanja posameznega KGZ je določeno z njegovim ustanovitvenim aktom.

K 4. členu:

V letu 2017 bo v skladu s 65. členom prehodnih določb ZKme Ministrstvo za kmetijstvo, gozdarstvo in prehrano (v nadaljnjem besedilu: ministrstvo) 60 dni pred potekom veljavne pogodbe o izvajanju JSKS KGZS pozvalo, naj skupaj s KGZ predloži dokazila o izpolnjevanju pogojev za izvajanje JSKS. Kasneje, po poteku odločbe bo ministrstvo prav tako, 60 dni pred potekom odločbe o imenovanju, pozvalo izvajalca k predložitvi dokazil o izpolnjevanju pogojev. Če ministrstvo ugotovi, da so izpolnjeni predpisani pogoji, minister, pristojen za kmetijstvo (v nadaljnjem besedilu: minister), z odločbo imenuje KGZS skupaj s KGZ za izvajalca JSKS za sedem let.

K 5. členu:

JSKS je splošna služba kmetijskega svetovanja na področju kmetijstva in razvoja podeželja, izvaja se za vse kmetijske panoge, v tem členu pa so natančneje navedene naloge JSKS. Gre za vse naloge, ki jih ta služba izvaja, ne glede na to, ali so za uporabnika plačljive delno ali v celoti ali pa so zanj brezplačne in se krijejo iz proračuna Republike Slovenije ali s sredstvi skladov Evropske unije.

Naloge so razporejene v sklope, kot jih določa ZKme. Med nalogami so tudi tiste, ki pomenijo obvezne sestavine svetovanja iz Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 in se nanašajo na 12. do 15. člen naslova III o sistemu kmetijskega svetovanja. Poleg vsebinskih nalog so del JSKS tudi organizacijsko-tehnične in druge naloge v skladu z ZKme, ki so določene v drugem do četrtem odstavku tega člena.

K 6. členu:

Ta člen določa uporabnike storitev JSKS, to so nosilci kmetijskih gospodarstev in člani kmetij ter javnost in ministrstva. Storitve JSKS so za uporabnike javno dostopne in so za njih delno ali v celoti plačljive v višini, ki jo s cenikom predpiše minister, ali pa so za njih brezplačne in jih se krijejo iz proračuna Republike Slovenije v skladu z vsakoletnim programom dela JSKS. Plačljive storitve za uporabnike so tiste, ki so zapisane v tretjem odstavku 6. člena, in sicer:

* izdelava načrtov kolobarjenja, gnojilnih načrtov, bilanc gnojil, jemanje vzorcev na terenu in izvajanje talnih in rastlinskih testov,
* elektronsko izpolnjevanje in elektronska vložitev zbirne vloge,
* priprava analiz in mnenj za uporabnike na podlagi predpisov.

K 7. členu:

Opisan je način izvajanja JSKS, vključene so klasične oblike svetovanja, posamičnega ali skupinskega, kot neposreden stik med svetovalcem in uporabnikom, ali pa s sodobnejšimi načini in metodami, ki vključujejo uporabo elektronskih in drugih medijev, poljskih poskusov, predstavitev, prikazov in drugih oblik. JSKS se izvaja na uradu KGZS v Ljubljani, na sedežih KGZ in na izpostavah, ki so navedene v Prilogi 1. Peti odstavek tega člena določa naloge notranje organizacijske enote na uradu KGZS, ki strokovno vodi in koordinira delo JSKS med posameznimi KGZ.

K 8. členu:

Storitve JSKS se izvajajo kot osnovno in specialistično svetovanje, določeno je, kateri zaposleni izvajajo te storitve in kje so na voljo. Storitev osnovnega svetovanja zagotavlja na svojem območju pristojni KGZ, storitev specialističnega svetovanja pa pristojni KGZ, drug KGZ ali urad KGZS, kadar krajevno pristojni KGZ te storitve ne ponuja ali je ne more zagotavljati.

K 9. členu:

Usposabljanje svetovalcev JSKS mora zagotoviti izvajalec in svetovalcem tudi omogočiti, da se teh usposabljanj udeležujejo, še zlasti tistih, ki jih organizirajo pristojna ministrstva ali institucije in se nanašajo na izvajanje skupne kmetijske politike.

K 10. členu:

Izvajalec JSKS mora službo JSKS izvajati neprekinjeno in javno ter zagotavljati javnost in preglednost vseh gradiv, ki so financirana iz javnih sredstev. Transparentnost JSKS se zagotavlja tudi z zapisniki in zaznamki o svetovanju, ob tem pa je izvajalec dolžan upoštevati predpise o varstvu osebnih podatkov.

K 11. členu:

Medsebojna razmerja med izvajalcem in ministrstvom ureja pogodba o izvajanju JSKS,, določene so tudi obvezne sestavine pogodbe.

K 12. členu:

Določena je priprava programa dela na podlagi predloženih izhodišč, za finančni del izhodišč ministrstvo v skladu z zakonom, ki ureja izvrševanje proračuna, predhodno pridobi soglasje ministrstva, pristojnega za finance. V izhodišča se vključijo tudi vsebine drugih ministrstev, ki jih v skladu s predpisi izvaja JSKS.

K 13. in 14. členu:

JSKS izvaja le naloge, ki so zapisane v programu dela JSKS, plačila za zaposlene pa morajo biti v skladu s kolektivno pogodbo. Za storitve je izvajalec, dolžan upoštevati zakon, ki predpisuje javno naročanje. Ministrstvo izvajalcu ne avansira plačil, ampak zahtevke izplačuje le na podlagi listinskih dokazov izvajalca, to je računov in drugih verodostojnih dokumentov, katerih sledljivost in transparentnost zagotavlja izvajalec. Plačilo neopravljenega dela ni dopustno. V členu je opredeljeno možno letno prerazporejanje obsega nalog v višini 15 % celotne programske vrednosti. Kot javna sredstva se v programu dela in drugih poslovnih dokumentih štejejo sredstva proračuna Republike Slovenije, dvojno financiranje aktivnosti JSKS pa ni dovoljeno.

K 15. členu:

Izvajalec je o opravljenih nalogah dolžan voditi evidenco, ki je podlaga za poročanje, poročanje pa se nanaša na finančni in vsebinski del programa dela JSKS.

K 17. členu:

Določena je obveznost nepretrganega opravljanja JSKS, če preneha imenovanje izvajalca JSKS zaradi poteka ali preklica odločbe. S tem se zagotavlja kontinuiteta izvajanja javne službe ob morebitni spremembi izvajalca na podlagi javnega razpisa.